Diari Oficial de la Generalitat Valenciana


Sumari del DOGV 9621, del 20-06-2023 (2023/6944)

CORRECCIÓ d'errades del Decret 83/2023, de 2 de juny, del Consell, pel qual es modifica el Decret 174/2002, de 15 d'octubre, del Consell, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/06/02/83/corrigendum/32235327/dof/vci/html**

### Dades del document

Número de DOGV
:   9621

Data del DOGV
:   20-06-2023

Secció del DOGV
:   I. DISPOSICIONS GENERALS

Número del document
:   2023/6944


Data del document
:   20-06-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Correcció d'errades

Correcció d'errades

 Descriptors 

:   * Conselleria d'Innovació, Universitats, Ciència i Societat Digital
    * personal docent
    * remuneració del treball
    * legislació
    * universitat

CORRECCIÓ d'errades del Decret 83/2023, de 2 de juny, del Consell, pel qual es modifica el Decret 174/2002, de 15 d'octubre, del Consell, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari. [2023/6944]  
  
Advertits errors en la publicació del Decret 83/2023, de 2 de juny, del Consell, pel qual es modifica el Decret 174/2002, de 15 d'octubre, del Consell, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari (DOGV 9611, 06.06.2023), es procedeix a la seua correcció mitjançant la nova publicació íntegra del text.  
  
«DECRET 83/2023, de 2 de juny, del Consell, pel qual es modifica el Decret 174/2002, de 15 d'octubre, del Consell, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari.  
  
PREÀMBUL  
  
La Generalitat Valenciana, d'acord amb l'article 53 de l'Estatut d'Autonomia, ostenta competència exclusiva en matèria de regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que el despleguen.  
  
Per una altra part, la recentment derogada Llei orgànica 6/2001, de 21 de desembre, d'universitats, reconeixia a les universitats públiques la possibilitat de contractar personal docent i investigador en règim laboral. Aquest règim laboral estava configurat com una relació laboral de caràcter especial, habilitava les comunitats autònomes, en l'àmbit de les seues competències, per a regular i desenvolupar el seu règim jurídic, així com el seu règim retributiu ordinari, i la possibilitat d'establir retribucions addicionals lligades a mèrits de docència, d'investigació i de gestió.  
El Consell, fent ús de l'habilitació legal reconeguda, va procedir, a través del Decret 174/2002, de 15 d'octubre, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, a establir les regles d'accés i d'acreditació, les funcions i règim de dedicació d'aquesta classe de professorat universitari, perquè les universitats públiques pogueren desenvolupar la seua política de professorat i planificar adequadament les seues necessitats docents i investigadores.  
El mencionat decret del Consell, encara que ha sigut actualitzat en diverses ocasions, manté unes retribucions per al personal docent i investigador de caràcter laboral que han quedat obsoletes. Això es deu fonamentalment a l'absència d'un conveni col·lectiu en l'àmbit de la Comunitat Valenciana la subscripció del qual es va veure impossibilitada per les restriccions pressupostàries existents en l'àmbit estatal en matèria de retribucions del sector públic, malgrat que els diferents pressupostos de la Generalitat contemplaven consignacions pressupostàries per a la seua implementació.  
El fet de ser l'única comunitat autònoma que manca de conveni col·lectiu suposa una situació anòmala entre les universitats integrants del Sistema Universitari Valencià i implica un greuge per al personal laboral de les nostres universitats respecte de la resta d'universitats espanyoles.  
  
Conscients de la imperiosa necessitat d'atendre els compromisos adquirits en el preacord del III Conveni Col·lectiu del Personal Laboral Universitari, subscrit el 24 d'abril de 2019, entre la conselleria competent en matèria d'universitats, les universitats públiques valencianes i les organitzacions sindicals es van intentar infructuosament diferents alternatives. Finalment, la nova redacció de l'article 19 de la Llei 31/2022, de 23 de desembre, de pressupostos generals de l'Estat per a l'any 2023 ha obert la possibilitat de posar fi a aquesta situació de desigualtat, ja que permet establir una excepció a les limitacions existents en matèria retributiva dels empleats del sector públic.  
  
El propòsit d'aquesta modificació és posar fi a aquesta inequitat i actualitzar el règim retributiu d'aquest col·lectiu als increments salarials esdevinguts des de l'aprovació del Decret 174/2002, de 15 d'octubre, als acords aconseguits conseqüència de la negociació col·lectiva, i als que en un futur pogueren produir-se.  
A més, durant aquest prolongat procés negociador ha sigut promulgada la Llei orgànica 2/2023, de 22 de març, del sistema universitari, circumstància que era necessari tindre en consideració, i es va fer l'adaptació del decret a les innovacions legislatives que conté. En aquest sentit, el present decret incorpora les modalitats de professorat permanent laboral, professorat distingit i professorat substitut, alhora que estableix un règim transitori per a les modalitats de professorat a extingir, tot això de conformitat amb el que s'estableix en la citada llei orgànica.  
  
En conseqüència, aquest decret del Consell, en el marc del que es disposa en la legislació vigent, i a l'empara de les competències que aquesta atribueix a la Generalitat, actualitza, adapta i recull determinats aspectes no contemplats en el Decret 174/2002, de 15 d'octubre, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, tot sense perjudici de la necessitat que en un breu espai de temps es faça la promulgació d'un nou decret que incloga una regulació integral del règim i retribucions del personal docent i investigador contractat laboral de les universitats públiques valencianes.  
  
El present decret del Consell s'adequa als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques. Pel que fa als principis de necessitat i eficàcia, es tracta com s'ha esmentat, d'una norma necessària per a l'actualització del règim retributiu del personal docent i investigador contractat laboral de les universitats públiques valencianes. D'acord amb el principi de proporcionalitat, conté la regulació imprescindible per a aconseguir aquest fi, i sense que aquesta puga entendre's com a restrictiva de cap dret. Conforme als principis de seguretat jurídica i eficiència, resulta coherent amb l'ordenament jurídic en adequar la normativa que regula la matèria al que es preveu en la nova la Llei orgànica 2/2023, de 22 de març, del sistema universitari, i permet una gestió eficient dels recursos públics.  
  
Així mateix, durant la tramitació de la norma, ha quedat garantit el principi de transparència, s'ha posat en coneixement i concedit termini d'al·legacions a les universitats públiques i organitzacions sindicals; d'igual manera, ha sigut objecte de consulta pública prèvia en els termes establits en l'article 133 de la Llei 39/2015, d'1 d'octubre, del procediment administratiu comú de les administracions públiques.  
  
Aquest decret del Consell ha sigut objecte de negociació en el si de la Mesa General de Negociació d'Universitats Públiques de la Comunitat Valenciana, ha sigut aprovat per unanimitat dels seus membres en la sessió celebrada el 27 de febrer de 2023, i s'ha posat en coneixement del Consell Valencià d'Universitats i de Formació Superior en la seua sessió de 28 de febrer de 2023.  
Per tot això, a proposta de la consellera d'Innovació, Universitats, Ciència i Societat Digital, d'acord amb el que estableix l'apartat c de l'article 28 de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu de la Comunitat Valenciana, i prèvia deliberació del Consell, en la reunió de 2 de juny de 2023,  
  
  
DECRETE  
  
Article únic. Aprovació de la modificació normativa  
S'aprova la modificació del Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.  
S'aproven les modificacions de la redacció dels articles 2, 3, 4, 6, 7, 8, 9, 10, 11, 12, 13, 14, 15, 16 i 17, i s'hi afigen tres disposicions addicionals i tres de transitòries al Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, que queden redactats en els termes que figuren en l'annex.  
  
  
DISPOSICIÓ ADDICIONAL  
  
Única. Referències a l'Agència Valenciana d'Avaluació i Prospectiva   
1. Els esments continguts en el Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, a la Comissió Valenciana d'Acreditació i Avaluació de la Qualitat, s'entendran realitzades a l'Agència Valenciana d'Avaluació i Prospectiva (AVAP).  
  
2. Les referències relatives al coordinador o coordinadora tècnica de la Comissió Valenciana d'Acreditació i Avaluació de la Qualitat s'entendran realitzades a la persona titular de la direcció general de l'Agència Valenciana d'Avaluació i Prospectiva (AVAP).  
  
  
DISPOSICIÓ DEROGATÒRIA  
  
Única. Derogació normativa  
Queden derogades les disposicions de rang igual o inferior que s'oposen al que es disposa en el present decret del Consell.  
  
  
DISPOSICIÓ FINAL  
  
Única. Entrada en vigor  
Aquest decret del Consell entrarà en vigor l'endemà de la publicació en el Diari Oficial de la Generalitat Valenciana. No obstant això, els efectes econòmics que se'n deriven es desplegaran des de l'1 de gener de 2023.  
  
València,2 de juny de 2023  
  
El president de la Generalitat,  
XIMO PUIG I FERRER  
  
La consellera d'Innovació, Universitats,   
Ciència i Societat Digital,  
JOSEFINA BUENO ALONSO  
  
  
  
ANNEX  
Modificació del Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari  
  
Un  
Es modifica l'article 2, que queda redactat com s'indica a continuació:  
«Article 2. El personal docent i investigador contractat laboral  
1. Les universitats públiques valencianes podran contractar en règim laboral personal docent i investigador a través de les modalitats de contractació següents:  
a) Professorat permanent laboral  
b) Professorat ajudant doctor  
c) Professorat associat  
d) Professorat visitant  
e) Professorat distingit  
f) Professorat substitut  
g) Professorat emèrit  
2. Les universitats públiques valencianes podran celebrar contractes d'interinitat per a cobrir temporalment un lloc de treball mentre es duga a terme el procés de selecció o promoció per a la cobertura definitiva d'aquest lloc i fins a la finalització d'aquest procés. En aquest supòsit, el contracte identificarà el lloc de treball, la cobertura definitiva del qual es produirà una vegada conclòs el procés de selecció o promoció.  
  
3. Les universitats establiran el procés de selecció del professorat expressat en l'apartat anterior, després de la negociació amb les organitzacions sindicals.  
4. La contractació del personal docent i investigador a què es refereix el present article té naturalesa laboral i es regirà pel que disposen la Llei orgànica 2/2023, de 22 de març, del sistema universitari i les seues normes de desplegament i el present decret del Consell, i supletòriament, l'Estatut dels Treballadors i les seues normes de desplegament, l'Estatut Bàsic de l'Empleat Públic, la legislació de la Generalitat Valenciana aplicable al personal laboral al servei de les administracions públiques, el conveni col·lectiu i els estatuts corresponents de les universitats.»  
  
Dos  
Es modifica l'article 3, que queda redactat com s'indica a continuació:  
«Article 3. Gestió del personal docent i investigador contractat laboral  
1. Cada universitat inclourà anualment en l'estat de despeses del seu pressupost, i com a part de la seua plantilla de professorat, la relació de llocs de treball del personal docent i investigador contractat laboral, en la qual es relacionaran degudament classificats i individualitzats tots els llocs de treball.  
2. Les universitats comunicaran a la conselleria competent en matèria d'universitats la relació de llocs de treball del personal docent i investigador contractat laboral, així com la creació, modificació o supressió de llocs que es produïsquen, i mantindran actualitzades i registrades les dades relatives a aquest personal.  
3. L'extinció dels contractes laborals de les modalitats del professorat contractat es produirà automàticament transcorregut el període contractual previst en la legislació de l'Estat en matèria d'universitats, i per les altres causes d'extinció que preveja la legislació laboral aplicable i en els termes que aquesta establisca.»  
  
Tres  
Es modifica l'article 4, que queda redactat com s'indica a continuació:  
«Article 4. Selecció  
1. La selecció de personal docent i investigador, excepte les modalitats de professorat visitant, distingit i emèrit, així com el de les modalitats contemplades en la legislació estatal en matèria de foment i coordinació general de la investigació científica i tècnica, es farà mitjançant concurs públic, al qual es donarà la necessària publicitat i la convocatòria del qual serà comunicada amb la suficient antelació al registre públic de concursos de personal docent i investigador dependent del ministeri competent en matèria d'universitats i a la direcció general competent en matèria d'universitats, per a una màxima difusió. La selecció s'efectuarà garantint als principis d'igualtat, mèrit, capacitat, publicitat i concurrència.  
2. Només podran ser objecte de provisió els llocs que figuren prèviament en la corresponent relació de llocs de treball del personal docent i investigador contractat laboral i per als quals s'haja complit el tràmit de comunicació previst en l'article 3.2, excepte en els supòsits de contractació per substitució i contractació de professorat associat per a satisfer provisionalment necessitats de docència sobrevingudes.  
  
3. Els estatuts de la universitat regularan el règim dels concursos públics per a la contractació del personal docent i investigador, en el marc del que s'estableix en la Llei orgànica 2/2023, de 22 de març, del sistema universitari.  
4. Els processos d'accés i de provisió de llocs de treball que es realitzen en les universitats s'ajustaran a la legislació universitària d'aplicació, als estatuts de cada universitat, a la legislació laboral vigent, al corresponent conveni col·lectiu, si és el cas, i al que disposen les bases de les respectives convocatòries, excepte les modalitats de contractació de professorat visitant, distingit, emèrit, així com de les modalitats previstes en la Llei 14/2011, d'1 de juny, de la ciència, la tecnologia i la innovació.  
5. Les universitats vetlaran així mateix perquè, tant en les convocatòries com en el seu desplegament, queden garantits els principis d'igualtat de tracte i d'oportunitats entre dones i homes, així com la igualtat d'oportunitats de les persones amb diversitat funcional, habilitant en el procediment les oportunes mesures d'adaptació. Tot això sense perjudici de l'adopció de les mesures de promoció de l'equitat que es puguen establir a la vista del que es disposa en la Llei orgànica 2/2023, de 22 de març, del sistema universitari.  
6. Les convocatòries, en tot cas, hauran d'incloure: tipus de contracte, departament i àmbit de coneixement al qual s'adscriga la plaça, activitats a exercir, retribució, requisits indispensables per a ocupar-la segons la categoria contractual de què es tracte, criteris de selecció i barem per a puntuar els mèrits, puntuació mínima per a l'adjudicació de la plaça, components de la comissió de selecció, model de sol·licitud de participació i termini per a la seua presentació a partir de la preceptiva publicació de la convocatòria en el Diari Oficial de la Generalitat Valenciana, que no podrà ser inferior a deu dies.  
7. Els estatuts de la universitat fixaran la composició de les comissions de selecció, l'àmbit d'actuació de la qual podrà ser per a tota la universitat o per facultat o escola. El nombre dels seus membres no podrà ser inferior a cinc, i correspon al rector o rectora de la corresponent universitat la designació de la persona que ostente la presidència i dels membres que, segons el que es disposa per la Llei orgànica 2/2023, de 22 de març, del sistema universitari, no siguen triats per mitjà de sorteig. En tot cas, almenys les dues cinquenes parts dels membres de la comissió de selecció hauran de pertànyer a l'àmbit de coneixement al qual corresponga la plaça objecte de provisió. Es garantirà que les comissions tinguen una composició equilibrada entre dones i homes.»  
  
  
Quatre  
Es modifica l'article 6, que queda redactat com s'indica a continuació:  
«Article 6. Professorat permanent laboral  
Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral, com a professorat permanent laboral, persones que ostenten el títol de doctor i reben l'acreditació corresponent per part de l'Agència Nacional d'Avaluació de la Qualitat i Acreditació o de l'Agència Valenciana d'Avaluació i Prospectiva.»  
  
Cinc  
Es modifica l'article 7, que queda redactat com s'indica a continuació:  
«Article 7. Professorat ajudant doctor  
Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral professorat ajudant doctor a persones que ostenten el títol de doctor.»  
  
  
Sis  
Es modifica l'article 8, que queda redactat com s'indica a continuació:  
«Article 8. Professorat associat  
1. Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar, en règim laboral com a professorat associat, especialistes i professionals de reconeguda competència que acrediten exercir la seua activitat professional fora de l'àmbit acadèmic universitari.  
2. Es tindran en consideració aquelles circumstàncies especials que concórreguen en els contractes de professorat associat a Ciències de la Salut.»  
  
Set  
Es modifica l'article 9, que queda redactat com s'indica a continuació:  
«Article 9. Professorat visitant  
Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral, com a professorat visitant, professorat i personal investigador, tant espanyol com estranger, que puga contribuir significativament a l'acompliment dels centres universitaris.»  
  
Huit  
Es modifica l'article 10, que queda redactat com s'indica a continuació:  
«Article 10. Professorat distingit  
1. Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral, com a professorat distingit, professorat i personal investigador, tant espanyol com estranger, que estiga desenvolupant la seua carrera acadèmica o investigadora a l'estranger, i l'excel·lència i la contribució científica, tecnològica, humanística o artística del qual siga significativa i reconeguda internacionalment.  
2. La duració i condicions d'aquest tipus de contracte s'establiran d'acord amb el que s'estableix, per a la modalitat d'investigador distingit, en la Llei 14/2011, d'1 de juny, de la ciència, la tecnologia i la innovació.»  
  
Nou  
Es modifica l'article 11, que queda redactat com s'indica a continuació:  
«Article 11. Professorat substitut  
1. Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats públiques de la Comunitat Valenciana podran contractar personal per a substituir el personal docent i investigador que tinga dret a reserva del lloc de treball. Podrà utilitzar-se aquest tipus de contracte per a cobrir baixes o llicències per malaltia, naixement, comissions de serveis o serveis especials, llicències, excedències i reduccions de jornada o per a atendre la docència d'un professor que haja sigut designat per a exercir un càrrec de govern en la universitat, per a involucrar-se en un projecte d'investigació o qualsevol altre encàrrec que comporte reducció de la docència.  
2. En el contracte de treball del professorat substitut constarà el nom del professorat substituït i la causa de la substitució.  
3. El contracte de substitució serà de caràcter temporal i podrà ser a temps complet o a temps parcial en els casos previstos en el conveni col·lectiu, així com en les situacions de reducció de la docència previstes en l'àmbit universitari.  
4. Les universitats podran contractar, com a professorat substitut, les persones que estiguen en possessió d'un títol oficial adscrit al nivell 3 del MECES (llicenciatura, enginyeria, arquitectura, grau de com a mínim 300 crèdits ECTS, o màster).»  
  
Deu  
Es modifica l'article 12, que queda redactat com s'indica a continuació:  
«Article 12. Professorat emèrit  
D'acord amb els seus estatuts, amb subjecció a requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran nomenar professorat emèrit professors i professores en situació de jubilació que hagen prestat serveis destacats en l'àmbit docent, d'investigació o de transferència del coneixement i innovació en la mateixa universitat.»  
  
  
Onze  
Es modifica l'article 13, que queda redactat com s'indica a continuació:  
«Article 13. Retribucions del personal docent i investigador contractat laboral  
1. Les universitats, d'acord amb les seues disponibilitats pressupostàries i dins del límit del cost autoritzat per a cada universitat per la Generalitat Valenciana, retribuiran el personal docent i investigador contractat laboral pels conceptes que es regulen en el present decret del Consell, sense perjudici del que s'estableix en la normativa de l'Estat en matèria d'universitats.  
2. Les retribucions íntegres anuals del personal docent i investigador contractat laboral no podran experimentar un increment superior al percentatge fixat cada any per la Llei de pressupostos de la Generalitat Valenciana per a les retribucions del personal laboral, sense perjudici de les modificacions derivades del contingut dels llocs de treball d'aquest personal.  
3. Les retribucions anuals s'abonaran en catorze mensualitats: dotze mesos naturals més dues pagues extraordinàries de sou i, si és el cas, triennis, complement de destinació i components del complement específic.  
4. En el marc del que es disposa en la Llei orgànica 2/2023, de 22 de març, del sistema universitari, el personal docent i investigador contractat podrà percebre retribucions derivades de la subscripció de contractes amb persones, universitats o entitats públiques i privades per a la realització de treballs de caràcter científic, tècnic o artístic, així com per al desenvolupament d'ensenyaments d'especialització o activitats específiques de formació i les retribucions addicionals en les condicions regulades per cada universitat en els seus ordenaments interns.»  
  
  
Dotze  
Es modifica l'article 14, que queda redactat com s'indica a continuació:  
«Article 14. Retribucions del professorat permanent laboral, del professorat contractat doctor i del professorat col·laborador  
El professorat permanent laboral que preste serveis en les universitats públiques competència de la Generalitat Valenciana serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per acompliment de càrrec acadèmic, així com el complement de mèrits docents i el complement de productivitat per activitat investigadora. Aquestes retribucions seran, com a mínim, les següents en còmput anual.  
Idèntiques retribucions percebrà el professorat contractat doctor que preste serveis en les universitats públiques competència de la Generalitat Valenciana, mentre romanga en aquesta situació.  
  
Sou Complement de destinació (CD) Complement específic (CE) Total mensual sou+CD+CE Sou pagues extres Sou anual  
1.288,31 € 924,48 € 294,95 € 2.507,74 € 795,00 € 34.121,69 €  
  
  
2. El professorat col·laborador que preste serveis en les universitats públiques competència de la Generalitat Valenciana, mentre romanga en aquesta situació, serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per acompliment de càrrec acadèmic, així com el complement de mèrits docents i el complement de productivitat per activitat investigadora. Aquestes retribucions seran, com a mínim, les següents en còmput anual.  
  
Sou Complement de destinació (CD) Complement específic (CE) Total mensual sou+CD+CE Sou pagues extres Sou anual  
1.288,31 € 811,08 € 227,69 € 2.327,08 € 795,00 € 31.592,55 €  
  
  
3. El component per mèrits docents del complement específic i el complement de productivitat investigadora es percebran pel mateix import anual i les mateixes condicions que siguen aplicables al professorat universitari funcionari per aquests conceptes.  
4. L'avaluació de l'activitat investigadora del professorat a què es refereix aquest article la realitzarà la Comissió Nacional Avaluadora de l'Activitat Investigadora o, en defecte d'això, l'Agència Valenciana d'Avaluació i Prospectiva, d'acord amb els oportuns convenis que amb aquesta finalitat subscriguen les universitats públiques valencianes.  
5. El professorat contractat que tinga reconegut el complement de productivitat investigadora i passe a ocupar una plaça dels cossos docents universitaris haurà de sol·licitar el reconeixement o, de nou, l'avaluació de la totalitat de la seua activitat investigadora atenent el que es disposa a aquest efecte en la normativa d'aplicació.»  
  
Tretze  
Es modifica l'article 15, que queda redactat com s'indica a continuació:  
«Article 15. Retribucions del professorat ajudant doctor i del professorat ajudant  
1. El professorat ajudant doctor que preste serveis en les universitats públiques competència de la Generalitat Valenciana serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per acompliment de càrrec acadèmic. Aquestes retribucions seran, com a mínim, les següents en còmput anual.  
  
Sou Complement de destinació (CD) Complement específic (CE) Total mensual sou+CD+CE Sou pagues extres Sou anual  
1.236,60 € 811,08 € 151,31 € 2.199,00 € 1.236,60 € 30.785,96 €  
  
  
2. El professorat ajudant doctor podrà adquirir i consolidar una quantitat anual per mèrits docents, valorats per la universitat per les mateixes normes que siguen aplicables al component per mèrits docents corresponent a les retribucions del professorat universitari funcionari de nivell 26 de complement de destinació, atenent el que es disposa en la normativa de l'Estat en matèria de retribucions del professorat universitari.  
3. El professorat ajudant que preste serveis en les universitats públiques competència de la Generalitat Valenciana, mentre romanga en aquesta situació, serà retribuït pels conceptes de sou, complement de destinació i, si és el cas, triennis. Aquestes retribucions seran, com a mínim, les següents en còmput anual.»  
  
Sou Complement de destinació (CD) Total mensual sou+CD Sou pagues extres Sou anual  
1.236,60 € 460,07 € 1.696,67 € 1.236,60 € 23.753,43 €  
  
  
Catorze  
Es modifica l'article 16, que queda redactat com s'indica a continuació:  
«Article 16. Retribucions del professorat associat, del professorat substitut i del professorat visitant  
1. El professorat associat que preste serveis en les universitats públiques competència de la Generalitat Valenciana serà retribuït pels conceptes de sou i complement de destinació. Aquestes retribucions seran, com a mínim, les següents en còmput anual.  
  
Dedicació Sou Complement de destinació (CD) Total mensual sou+CD Sou pagues extres Sou anual  
Parcial 6 hores 507,49 € 291,89 € 799,38 € 507,49 € 11.191,31 €  
Parcial 5 hores 422,90 € 243,24 € 666,15 € 422,90 € 9.326,04 €  
Parcial 4 hores 338,32 € 194,59 € 532,91 € 338,32 € 7.460,77 €  
Parcial 3 hores 253,79 € 145,90 € 399,69 € 253,79 € 5.595,66 €  
  
  
2. El professorat associat percebrà un complement d'antiguitat per cada període de tres anys de serveis prestats en la corresponent universitat, sense perjudici del que s'estableix en la legislació en matèria d'incompatibilitats del personal al servei de les administracions públiques. El complement d'antiguitat començarà a reportar-se a partir del dia 1 del mes en què es complisca cada període de tres anys i es percebran, a partir d'aqueix moment, en totes les mensualitats i en les pagues extraordinàries. Els imports anuals a percebre per aquest complement seran els següents:  
  
Dedicació 6 hores 348,57 €  
Dedicació 5 hores 290,27 €  
Dedicació 4 hores 229,95 €  
Dedicació 3 hores 174,38 €  
  
  
3. El professorat substitut que preste serveis en les universitats públiques competència de la Generalitat Valenciana serà retribuït pels conceptes de sou i complement de destinació. Aquestes retribucions seran, com a mínim, les següents en còmput anual.  
  
Dedicació Sou Complement de destinació (CD) Total mensual sou + CD Sou pagues extres Sou anual  
Completa 1.236,60 € 460,07 € 1.696,67 € 1.236,60 € 23.753,43 €  
Parcial 6 hores 507,49 € 291,89 € 799,38 € 507,49 € 11.191,31 €  
Parcial 5 hores 422,90 € 243,24 € 666,15 € 422,90 € 9.326,04 €  
Parcial 4 hores 338,32 € 194,59 € 532,91 € 338,32 € 7.460,77 €  
Parcial 3 hores 253,79 € 145,90 € 399,69 € 253,79 € 5.595,66 €  
  
  
4. El professorat visitant que preste serveis en les universitats públiques competència de la Generalitat Valenciana serà retribuït pels conceptes de sou i complement de destinació. Aquestes retribucions seran, com a mínim, les següents en còmput anual.  
  
Dedicació Sou Complement de destinació (CD) Sou anual  
Temps complet 14.427,10 € 11.738,00 € 26.165,10 €  
Parcial 6 hores 5.263,18 € 2.608,59 € 7.871,77 €  
Parcial 5 hores 4.386,41 € 2.174,03 € 6.560,44 €  
Parcial 4 hores 3.509,64 € 1.739,48 € 5.249,12 €  
Parcial 3 hores 2.631,59 € 1.303,65 € 3.935,24 €  
  
  
5. Les universitats podran establir en la classificació de cada plaça corresponent al professorat associat i al professorat visitant, amb el règim de dedicació que s'indica, i en funció de les condicions particulars d'aquestes, un complement específic, que s'abonarà en 12 mensualitats i que en cap cas excedirà les següents quanties anuals.  
  
  
Professorat associat  
Temps parcial 6 hores o dedicació màxima legal 1.574,61 €  
Professorat visitant  
Temps complet 6.441,58 €  
Temps parcial 6 hores 1.574,61 €  
  
  
6. No obstant el que es disposa en els apartats anteriors, les retribucions del professorat visitant, als quals siga aplicable, no podran excedir els límits retributius establits en la normativa vigent en matèria d'incompatibilitats del personal al servei de les administracions públiques.»  
  
  
Quinze  
Es modifica l'article 17, que queda redactat com s'indica a continuació:  
«Article 17. Retribucions del professorat emèrit  
1. El professorat emèrit serà retribuït pel concepte de sou, que s'abonarà en 14 mensualitats, d'acord amb el seu règim de dedicació i que seran, com a mínim, les següents en còmput anual:  
  
Professorat emèrit Sou  
Temps complet 22.798,60 €  
Temps parcial 6 hores 9.838,75 €  
Temps parcial 3 hores 4.919,38 €  
  
  
2. Les retribucions dels professors emèrits estaran subjectes a les condicions de compatibilitat amb la pensió de jubilació que establisca la legislació aplicable.»  
  
Setze  
S'afig la disposició addicional sisena, amb la redacció següent:  
«Sisena. Retribucions de la persona titular de la coordinació general de la prova d'accés a la universitat  
Les retribucions de la persona titular de la coordinació general de la prova d'accés a la universitat seran de 18.477,43 € per a cada curs acadèmic. Aquesta quantitat serà a càrrec de la conselleria competent en matèria d'universitats i serà objecte d'actualització anualment conforme als increments salarials dels empleats públics.»  
  
  
Dèsset  
S'afig la disposició addicional setena, amb la redacció següent:  
  
«Setena. Reconeixement de l'antiguitat del professorat associat  
  
Els imports derivats del reconeixement del complement d'antiguitat del professorat associat, conforme al que s'estableix en l'article 16.2 del present decret del Consell, s'abonaran a partir de l'entrada en vigor d'aquest, sense perjudici del reconeixement dels serveis prestats amb anterioritat, a l'efecte de consolidació dels períodes establits.  
  
El professorat associat percebrà els imports del complement d'antiguitat en funció del règim de dedicació laboral pel qual estiguera contractat en el moment del seu reconeixement.»  
  
Díhuit  
S'afig la disposició addicional huitena, amb la redacció següent:  
«Huitena. Protecció de dades de caràcter personal  
El tractament de dades personals que es realitze en compliment d'aquesta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.»  
  
Dènou  
S'afig la disposició transitòria setena, amb la següent redacció:  
  
«Setena. Desaparició de la categoria de professor col·laborador  
1. De conformitat amb el que es preveu en la legislació de l'Estat, no podran fer-se noves contractacions de professorat col·laborador.  
2. D'acord amb el que s'estableix en la disposició transitòria cinquena de la Llei orgànica 2/2023, de 22 de març, del sistema universitari, les persones que estigueren contractades com a professorat col·laborador podran continuar en l'acompliment de les seues funcions docents i investigadores.»  
  
Vint  
S'afig la disposició transitòria huitena, amb la següent redacció:  
  
«Huitena. Professorat contractat doctor  
1. De conformitat amb el que es preveu en la legislació de l'Estat, i sense perjudici de la seua integració en altres categories contractuals, les persones que disposen d'un contracte de professorat contractat doctor mantindran els drets i deures recollits en el corresponent contracte.  
2. En tot cas, el seu règim jurídic i retributiu serà assimilable al del professorat permanent laboral.»  
  
Vint-i-u  
S'afig la disposició transitòria novena, amb la redacció següent:  
  
«Novena. Adaptació de les modalitats vigents de personal docent i investigador laboral de caràcter temporal.  
De conformitat amb el que es preveu en la Llei orgànica 2/2023, de 22 de març, del sistema universitari, el personal docent i investigador laboral de caràcter temporal romandrà en la seua mateixa situació fins a l'extinció del contracte i se'ls continuaran aplicant les normes específiques que corresponguen a la seua modalitat contractual.»»


Còpia Permalink ELI